Morten Messerschmidt (DF), 2022-05-10:
Nej, det har jeg selvfølgelig ikke.
Jeg vil anbefale, at man havde hørt det, jeg sagde lige før.
Det, jeg siger, er, at hvis det er så centralt for de partier, der nu vil have afskaffet forsvarsforbeholdet, at holde fast i vetoretten, og det stykke papir, der er produktet af det her arbejde, hvor der har siddet fire danske parlamentarikere, konkluderer det modsatte, og de fire danske parlamentarikere kommer fra partier, der er en del af det kompromis, der siger, at man vil holde fast i vetoretten, ville det vel være meget naturligt, at man tog ordet i dag, hvor det har spillet så central en rolle.
Igen glimrer en talerstol ved fraværet af dem, der vil have danskerne til at afskaffe forsvarsforbeholdet, og salen ovenikøbet også af nogle af dem, der har bidraget mest livligt til debatten.
Jeg havde i morgen ønsket mig at kunne spørge fru Trine Bramsen – eller den tidligere forsvarsminister, undskyld – om det, som hun igennem tiden har bidraget med til den her debat, men det har Folketingets Administration valgt at afskære mig fra.
Derfor havde jeg håbet, at hun ville være til stede i dag – det var hun også lige før, og det kan være, hun kommer tilbage – for jeg synes, der er nogle ting, som kvalificerer den afgørelse, danskerne skal træffe den 1. juni, især i forhold til de argumenter, vi hidtil har hørt, om, hvorfor man skulle stemme ja.
Jeg tror efterhånden, en af de mest sete udsendelser på den ellers sådan lidt undseelige tv-kanal dk4 er et program med hr. Jan E. Jørgensen.
Er han her heller ikke?
Det var dog utroligt som dem, der elsker EU mest, forsvinder på den her dag.
Nå, men det var i hvert fald en debat mellem den benævnte minister og hr. Jan E. Jørgensen, hvor fru Trine Bramsen sagde: Nu sagde hr. Jan E. Jørgensen før det med, at vi ville sidde med ved bordet.
Det gør man faktisk som dansk forsvarsminister.
Citat slut.
Også i forhold til selve forbeholdets betydning har vi fra den daværende forsvarsminister fået nogle klarsynede ord fra den 29. april 2021 på et møde i Folketingets Europaudvalg, hvor hun sagde, og jeg citerer: Jeg har stadig til gode at se, hvor det er, at der er nogle meget, meget håndfaste og konkrete eksempler på, at forbeholdet blokerer for, at vi kan gøre noget af det, vi mener er af afgørende betydning for Danmarks sikkerhed.
Citat slut.
På samme møde spurgte hun retorisk, og jeg citerer: Hvad er fordelene ved forsvarsforbeholdet?
Det spørger jeg hr. Jan E. Jørgensen om.
Jamen hovedargumenterne er, at det er selvbestemmelsen, og at det er demokratiet.
Det er visionært, smukt.
Men det er ikke kun den tidligere forsvarsminister, som på den måde har beriget debatten, endog også vores egen statsminister – jeg kan sige til tilhørerne, hun plejer at sidde dér – har beriget debatten bl.a. med disse ord fra en konference afviklet af Tænketanken EUROPA, og jeg citerer: Jeg har ikke hørt en eneste endnu, som har sagt noget til Danmarks forbehold, i resten af Europa, jeg har ikke mødt en eneste, som har spurgt til det – jeg hører diskussionen herhjemme – men bare for at sige jer, at der er ingen ude i Europa, der endnu har henvendt sig til mig med det spørgsmål: Hvorfor?
Fordi vi håndterer situationen, og fordi Danmark bliver betragtet som et ualmindelig engageret land i en række europæiske spørgsmål.
Citat slut.
I oktober 2021 uddybede statsministeren over for Altinget: »Jeg har ikke en eneste gang i min tid som statsminister oplevet forbeholdene som en begrænsning.
Hvis man gør Danmarks placering i Europa til et spørgsmål om forbeholdene, så tager man simpelthen fejl.«
Den slags ville jo have været rart at kunne diskutere med ophavsmændene til citaterne, men der er ikke nogen, der ønsker debatten.
I dag, hvor med overvejende sandsynlighed et flertal af grønne lamper kommer til at lyse, er der ikke nogen, der har lyst til at forsvare jaet.
Eller måske er der?
Måske vores udenrigsminister?
Så kunne han jo i samme omfang uddybe det, som han sagde til Altinget den 2. februar i år, altså ganske tid kort tid inden man lavede det famøse nationale kompromis: »
Den dag forsvarsforbeholdet forhindrer os i at føre den udenrigs-, forsvars- og sikkerhedspolitik, som Danmark skal føre for at passe på vores land, den dag skal vi tage et opgør med forbeholdet.
Men der er vi slet ikke.
Tværtimod,« understregede Jeppe Kofod.
Tak, formand.